Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη δέκατη ένατη τροποποίηση της οδηγίας 76/769/ΕΟΚ του Συμβουλίου που αφορούν περιορισμούς της κυκλοφορίας στην αγορά και της χρήσης μερικών επικίνδυνων ουσιών και παρασκευασμάτων (αζωχρωστικές)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΙΣΤΟΡΙΚΟ

Ορισμένα αζωχρώματα που χρησιμοποιούνται για τη βαφή κλωστοϋφαντουργικών και δερμάτινων προϊόντων ενέχουν τον κίνδυνο πρόκλησης καρκίνου στους καταναλωτές και τους εργαζομένους. Πολλά κράτη μέλη έχουν λάβει ή κοινοποιήσει εθνικά νoμοθετικά μέτρα τα οποία απαγορεύουν ορισμένες καρκινογόνες αζωχρωστικές. Ο βιομηχανικός και εμπορικός κόσμος επίσης συμφωνεί γενικά στην ανάγκη εναρμόνισης στον τομέα των αζωχρωμάτων.

Ως εκ τούτου η Επιτροπή, μετά από τρισκελές πρόγραμμα μελέτης των σχετικών κινδύνων, των αντιστοίχων σχέσεων κόστους/οφέλους και των επιπτώσεων της απαγόρευσης στις χώρες παραγωγής, κατέληξε στα εξής συμπεράσματα :

- η υφιστάμενη κατάσταση όσον αφορά την έκθεση των καταναλωτών είναι ανεπιθύμητη·

- κατόπιν των εθνικών απαγορεύσεων, οι περισσότερες από τις εταιρείες της ΕΕ έχουν ήδη καταργήσει και αντικαταστήσει τις επικίνδυνες βαφές για όλα τα προϊόντα τους. Επομένως, ο συγκεκριμένος κλάδος θεωρεί περιορισμένη την πρόσθετη επιβάρυνση από την απαγόρευση σε ευρωπαϊκό επίπεδο επειδή θα οφείλεται μόνο στην πειραματική πιστοποίηση της συμμόρφωσης·

- το κυριότερο πρόβλημα που αντιμετωπίζουν οι παραγωγοί στις αναπτυσσόμενες χώρες για την προσαρμογή τους στην απαγόρευση αφορά το χρονοδιάγραμμα, την ενημέρωση και τις δοκιμές·

- προκειμένου να είναι σύμφωνοι προς τις απαιτήσεις του ΠΟΕ, οι περιορισμοί για ορισμένα αζωχρώματα πρέπει να δικαιολογούνται δεόντως από τον κίνδυνο που συνεπάγονται για την υγεία των καταναλωτών.

Στις 18 Ιανουαρίου 1999, η Επιστημονική Επιτροπή Τοξικότητας, Οικοτοξικότητας και Περιβάλλοντος (CSTEE) διατύπωσε γνώμη, στην οποία συνεπέρανε ότι ο κίνδυνος πρόκλησης καρκίνου λόγω χρήσης ορισμένων αζωχρωμάτων αποτελεί λόγο ανησυχίας. Η επιτροπή επιβεβαίωσε ότι αζωχρώματα που κατά τη διάσπασή τους σχηματίζουν οιαδήποτε από τις καρκινογόνες αμίνες της κατηγορίας 1 ή 2, και επιπλέον από τις 8 αμίνες του γερμανικού καταλόγου ΜΑΚ, προκαλούν ιδιαίτερη ανησυχία.

Στις 8 Μαρτίου 1999, η ομάδα εργασίας για τους περιορισμούς στην εμπορική διακίνηση και χρήση επικίνδυνων ουσιών και παρασκευασμάτων διατύπωσε ευνοϊκή γνώμη σχετικά με τη πρόταση της Επιτροπής που απαγορεύει τα επικίνδυνα αζωχρώματα και προτείνει μεθόδους δοκιμών για την απόδειξη της συμμόρφωσης με τις απαιτήσεις της νομοθεσίας.

2. ΠΡΟΤΑΣΗ ΣΧΕΤΙΚΑ ΜΕ ΤΗΝ ΤΡΟΠΟΠΟΙΗΣΗ ΤΗΣ ΟΔΗΓΙΑΣ 76/769/ΕΟΚ ΓΙΑ ΤΙΣ ΑΖΩΧΡΩΣΤΙΚΕΣ

Με το παρόν έγγραφο υποβάλλεται πρόταση για οδηγία του Ευρωπαϊκού Κοινοβουλίου και του Συμβουλίου σχετικά με τη δέκατη ένατη τροποποίηση της οδηγίας 76/769/ΕΟΚ για τις αζωχρωστικές.

Προκειμένου να προστατευθεί η ανθρώπινη υγεία, η παρούσα οδηγία απαγορεύει τη χρήση επικίνδυνων αζωχρωστικών και την εμπορία ορισμένων κλωστοϋφαντουργικών και δερμάτινων προϊόντων τα οποία έχουν βαφεί με τις εν λόγω ουσίες. Όπως επιβεβαίωσε η CSTEE, μόνο οι διαλυτές αζωχρωστικές είναι βιοδιαθέσιμες και, συνεπώς, επικίνδυνες για τη δημόσια υγεία. Στις αζωχρωστικές περιλαμβάνονται τα αζωχρώματα, τα οποία εξ ορισμού είναι διαλυτά, καθώς και ένα πολύ μικρό τμήμα των αζωπιγμέντων, τα οποία είναι επίσης διαλυτά. Επειδή δεν έχουν ακόμη αξιολογηθεί οι σχετικοί κίνδυνοι, τα εν λόγω πιγμέντα δεν αποτελούν αντικείμενο ειδικών διατάξεων στην παρούσα οδηγία, εντούτοις είναι δυνατόν να περιληφθούν αντίστοιχες διατάξεις σε μεταγενέστερο στάδιο κατά την προσαρμογή στην τεχνική πρόοδο.

Υποβάλλονται σε περιορισμούς τα αζωχρώματα που έχουν την ιδιότητα να ελευθερώνουν μέσω αναγωγικής διάσπασης μίας ή περισσοτέρων αζωομάδων, οιαδήποτε από τις 21 αρωματικές αμίνες του προσαρτήματος της οδηγίας.

Για να αποδειχθεί η συμμόρφωση προς την παρούσα οδηγία χρησιμοποιούνται οι πειραματικές μέθοδοι που καθορίζονται σε προσάρτημα της οδηγίας και αναφέρονται στην επίσημη γερμανική αναλυτική μέθοδο η οποία χρησιμοποιείται παγκοσμίως. Με τις ανωτέρω μεθόδους δεν ανιχνεύονται με ακρίβεια ορισμένες από τις καρκινογόνες αρωματικές αμίνες τις οποίες απελευθερώνουν οι αζωχρωστικές, όπως για παράδειγμα το 4-αμινοαζωβενζόλιο. Η εν λόγω καρκινογόνα αρυλαμίνη θα προστεθεί στον κατάλογο των απαγορευμένων ουσιών μόλις διαμορφωθεί κατάλληλη αναλυτική μέθοδος για να εξακριβώνεται κατά πόσον η ως άνω απαγόρευση τηρείται.

3. ΑΙΤΙΟΛΟΓΗΣΗ ΤΗΣ ΠΡΟΤΑΣΗΣ ΚΑΙ ΖΗΤΗΜΑΤΑ ΕΠΙΚΟΥΡΙΚΟΤΗΤΑΣ

Ποιοί είναι οι στόχοι της πρότασης σε σχέση με τις υποχρεώσεις της Κοινότητας;

Ο πρώτος στόχος της πρότασης είναι η προστασία της δημόσιας υγείας.

Ο δεύτερος στόχος είναι η διατήρηση της εσωτερικής αγοράς.

Η πρωτοβουλία εμπίπτει στην αποκλειστική αρμοδιότητα της Κοινότητας ή σε κοινή αρμοδιότητα;

Η δράση για τη διατήρηση της εσωτερικής αγοράς επικίνδυνων ουσιών εμπίπτει στην αποκλειστική αρμοδιότητα της Κοινότητας. Η αρμοδιότητα αυτή θεσπίζεται με την οδηγία 76/769/ΕΟΚ του Συμβουλίου.

Ποιές δυνατότητες δράσης διαθέτει η Κοινότητα;

Η μόνη δυνατότητα δράσης είναι η πρόταση για την δέκατη ένατη τροποποίηση της οδηγίας 76/769/ΕΟΚ.

Είναι απαραίτητοι ενιαίοι κανόνες; Δεν αρκεί η καθιέρωση στόχων που πρέπει να υλοποιηθούν από τα κράτη μέλη;

Η προτεινόμενη 19η τροπολογία θεσπίζει ενιαίους κανόνες για την κυκλοφορία των αζωχρωμάτων και των κλωστοϋφαντουργικών και δερμάτινων ειδών που έχουν βαφεί με αυτά. Εγγυάται επίσης υψηλό επίπεδο προστασίας της δημόσιας υγείας. Η προτεινόμενη 19η τροποποίηση είναι ο μόνος τρόπος για την επίτευξη των σκοπών αυτών. Οι στόχοι θα ήταν ανεπαρκείς.

4. ΣΚΕΠΤΙΚΟ ΤΗΣ ΠΡΟΤΑΣΗΣ

Η ανάγκη καταρτίσεως της πρότασης έχει προκύψει από το 1992, έτος κατά το οποίο πολλά κράτη μέλη ενέκριναν μέτρα σταδιακής κατάργησης της χρήσης αζωχρωμάτων στα κλωστοϋφαντουργικά και δερμάτινα είδη. Ως εκ τούτου μόνο η εναρμόνιση σε επίπεδο ΕΕ θα απέτρεπε την διατάραξη της εσωτερικής αγοράς.

5. ΚΟΣΤΟΣ ΚΑΙ ΟΦΕΛΗ

5.1. Κόστος

Η προτεινόμενη οδηγία αναμένεται να δημιουργήσει ασήμαντα προβλήματα στη βιομηχανία ή το εμπόριο της ΕΕ δεδομένου ότι οι εταιρείες έχουν προσαρμοστεί ήδη στις εθνικές απαγορεύσεις και έχουν αναπτύξει υποκατάστατα.

5.2. Οφέλη

Το όφελος από την πρόταση είναι η προστασία της δημόσιας υγείας.

6. ΑΝΑΛΟΓΙΚΟΤΗΤΑ

Η 19η τροποποίηση θα αποφέρει οφέλη από πλευράς προστασίας της δημόσιας υγείας. Αυτό θα επιτευχθεί με χαμηλό κόστος.

7. ΔΙΑΒΟΥΛΕΥΣΕΙΣ ΚΑΤΑ ΤΗΝ ΠΡΟΕΤΟΙΜΑΣΙΑ ΤΗΣ ΠΡΟΤΑΣΗΣ ΤΗΣ 19ης ΤΡΟΠΟΠΟΙΗΣΗΣ

Κατά την προετοιμασία της πρότασης πραγματοποιήθηκαν διάφορες συνεδριάσεις στο πλαίσιο των οποίων η Επιτροπή συμβουλεύθηκε εμπειρογνώμονες των κρατών μελών και του εμποροβιομηχανικού κόσμου που εκπροσωπήθηκε από τον EURATEX (Ευρωπαϊκός Οργανισμός Κλωστοϋφαντουργίας και Ένδυσης), το CEFIC (Συμβούλιο Ευρωπαϊκής Χημικής Βιομηχανίας), την COTANCE (Συνομοσπονδία Εθνικών Ενώσεων Βυρσοδεψών της Ευρωπαϊκής Κοινότητας) τον FTA (Σύνδεσμος εξωτερικού Εμπορίου), την EUROCOMMERCE και τον ETAD (Σύνδεσμος Παραγωγών Βαφών και Οργανικών Πιγμέντων για Οικολογικά και Τοξικολογικά Ζητήματα).

8. ΣΥΜΜΟΡΦΩΣΗ ΜΕ ΤΗ ΣΥΝΘΗΚΗ

Η παρούσα πρόταση αποσκοπεί στην επίτευξη υψηλού επιπέδου προστασίας της δημόσιας υγείας και είναι, επομένως, σύμφωνη με το άρθρο 95 παράγραφος 3 της συνθήκης.

Η πρόταση δεν απαιτεί τη θέσπιση ειδικών διατάξεων του είδους που προβλέπονται στο άρθρο 15 της συνθήκης.

Είναι σύμφωνη με το άρθρο 5.

9. ΔΙΑΒΟΥΛΕΥΣΗ ΜΕ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ

Σύμφωνα με το άρθρο 95 της συνθήκης, εφαρμόζεται η διαδικασία συναπόφασης με το Ευρωπαϊκό Κοινοβούλιο. Πρέπει να ζητηθεί η γνώμη της Οικονομικής και Κοινωνικής Επιτροπής.

Πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τη δέκατη ένατη τροποποίηση της οδηγίας 76/769/ΕΟΚ του Συμβουλίου που αφορούν περιορισμούς της κυκλοφορίας στην αγορά και της χρήσης μερικών επικίνδυνων ουσιών και παρασκευασμάτων (αζωχρωστικές)

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής [1],

[1] ΕΕ C

τη γνώμη της Οικονομικής και Κοινωνικής Επιτροπής [2],

[2] ΕΕ C

αποφασίζοντας σύμφωνα με τη διαδικασία του άρθρου 251 της συνθήκης [3],

[3] ΕΕ C

Εκτιμώντας τα εξής:

(1) Δυνάμει του άρθρου 14 της συνθήκης πρέπει να εγκαθιδρυθεί ένας χώρος χωρίς εσωτερικά σύνορα, εντός του οποίου επιβάλλεται να διασφαλισθεί η ελεύθερη κυκλοφορία των εμπορευμάτων, των προσώπων, των κεφαλαίων και των υπηρεσιών.

(2) Με την πρόοδο της εσωτερικής αγοράς πρέπει σταδιακά να βελτιωθεί η ποιότητα ζωής, η προστασία της υγείας και η ασφάλεια των καταναλωτών. Τα προτεινόμενα στην παρούσα οδηγία μέτρα διασφαλίζουν υψηλό επίπεδο προστασίας της υγείας των καταναλωτών.

(3) Κλωστοϋφαντουργικά και δερμάτινα είδη βαμμένα με αζωχρώματα έχουν την ιδιότητα να απελευθερώνουν ορισμένες αρυλαμίνες που ενδέχεται να είναι καρκινογόνες.

(4) Οι περιορισμοί που έχουν θεσπίσει ή σκοπεύουν να θεσπίσουν ορισμένα κράτη μέλη για τη χρήση κλωστοϋφαντουργικών και δερματίνων ειδών βαμμένων με αζωχρώματα, επηρεάζουν άμεσα την ολοκλήρωση και λειτουργία της εσωτερικής αγοράς. Είναι επομένως απαραίτητο να υπάρξει προσέγγιση των νομοθεσιών των κρατών μελών στον τομέα αυτό και, κατά συνέπεια, να τροποποιηθεί το παράρτημα Ι της οδηγίας 76/769/ΕΟΚ [4].

[4] ΕΕ L 262, 27.09.1976, σ. 201, οδηγία όπως τροποποιήθηκε τελευταία από την οδηγία 99/77/ΕΚ της Επιτροπής (ΕΕ L 207, 06.08.1999, σ.18).

(5) Η Επιστημονική Επιτροπή Τοξικότητας, Οικοτοξικότητας και Περιβάλλοντος (CSTEE), που κλήθηκε να γνωμοδοτήσει από την Επιτροπή, επιβεβαίωσε ότι το ενδεχόμενο πρόκλησης νεοπλασιών από κλωστοϋφαντουργικά και δερμάτινα προϊόντα τα οποία έχουν βαφεί με αζωχρώματα προκαλεί ευλόγως ανησυχίες.

(6) Προκειμένου να προστατευθεί αποτελεσματικά η ανθρώπινη υγεία επιβάλλεται να απαγορευθεί η χρήση επικίνδυνων αζωχρωστικών ουσιών και η εμπορία ορισμένων προϊόντων τα οποία έχουν χρωματισθεί με ανάλογες βαφές.

(7) Για τα κοινά υφάσματα οι πειραματικές μέθοδοι που χρησιμοποιούνται για να πιστοποιηθεί η συμμόρφωση προς τους κανόνες που περιέχονται στην παρούσα οδηγία καθορίζονται στο παράρτημα.

(8) Η παρούσα οδηγία εφαρμόζεται με την επιφύλαξη της κοινοτικής νομοθεσίας σχετικά με τις ελάχιστες απαιτήσεις για την προστασία των εργαζομένων που καθορίζει η οδηγία 89/391/ΕΟΚ του Συμβουλίου [5] και επιμέρους οδηγίες βάσει αυτής, όπως η οδηγία 90/394/ΕΟΚ του Συμβουλίου [6] και η οδηγία 98/24/ΕΚ [7],

[5] ΕΕ L 183, 29.06.1989, σ. 1.

[6] ΕΕ L 196, 26.07.1990, σ. 1.

[7] ΕΕ L 131, 05.05.1998, σ. 11.

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το παράρτημα Ι της οδηγίας 76/769/ΕΟΚ τροποποιείται σύμφωνα με το παράρτημα της παρούσας οδηγίας.

Άρθρο 2

1. Τα κράτη μέλη θεσπίζουν και δημοσιεύουν τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν προς την παρούσα οδηγία, το αργότερο μέχρι την 31η Δεκεμβρίου 2001 [ένα έτος μετά την ημερομηνία ενάρξεως ισχύος]. Πληροφορούν αμέσως την Επιτροπή σχετικά.

Εφαρμόζουν τις διατάξεις αυτές από την 1η Ιουλίου 2002 [δεκαοκτώ μήνες μετά την έναρξη ισχύος της οδηγίας].

2. Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

Το ακόλουθο σημείο 43 προστίθεται στο παράρτημα Ι της οδηγίας 76/769/ΕΟΚ

«43. Αζωχρωστικές

// 1. Αζωχρώματα που απελευθερώνουν, με αναγωγική διάσπαση μίας ή περισσοτέρων αζωομάδων, μία ή περισσότερες από τις αρωματικές αμίνες που αναφέρονται στο προσάρτημα, σε συγκεντρώσεις που, σύμφωνα με τις αναλυτικές μεθόδους που καθορίζει το προσάρτημα, υπερβαίνουν τα 30 ppm στα τελικά προϊόντα, απαγορεύεται να χρησιμοποιούνται σε κλωστοϋφαντουργικά και δερμάτινα προϊόντα τα οποία ενδέχεται να έλθουν σε άμεση και παρατεταμένη επαφή με το δέρμα ή την στοματική κοιλότητα, όπως:

- ενδύματα, κλινοσκεπάσματα, πετσέτες, είδη για τα μαλλιά, περούκες, καπέλα, τραπεζομάντιλα και άλλα είδη υγιεινής,

- υποδήματα, γάντια, λουράκια ρολογιών χειρός, τσάντες, πορτοφόλια, χαρτοφύλακες, καλύμματα καθισμάτων,

- υφασμάτινα ή δερμάτινα παιχνίδια και παιχνίδια τα οποία περιλαμβάνουν υφασμάτινα ή δερμάτινα ενδύματα,

- χαλιά.

2. Επιπλέον, απαγορεύεται η εμπορία των κλωστοϋφαντουργικών και δερμάτινων προϊόντων που αναφέρονται στο σημείο 1, εφόσον δεν συμμορφούνται προς τις απαιτήσεις που καθορίζονται στο εν λόγω σημείο.»

Το ακόλουθο προστίθεται στο ΠΡΟΣΑΡΤΗΜΑ του παραρτήματος 1 της οδηγίας 76/769/ΕΟΚ

«Σημείο 43 Αζωχρωστικές

Α. Κατάλογος αρωματικών αμινών

>ΘΕΣΗ ΠIΝΑΚΑ>

Β. Αναλυτικές μέθοδοι

Ανάλυση // Μέθοδος

1. Ανίχνευση της χρήσης απαγορευμένων αζωχρωμάτων στην κατασκευή και κατεργασία βαμμένων υφαντουργικών ειδών, ιδίως από κυτταρικές και πρωτεϊνικές ίνες (βαμβάκι, βισκόζη, μαλλί, μετάξι).

2. Ανίχνευση της χρήσης απαγορευμένων αζωχρωμάτων στην κατασκευή και κατεργασία ειδών από βαμμένες πολυεστερικές ίνες.

3. Ανίχνευση της χρήσης απαγορευμένων αζωχρωμάτων στην κατασκευή και κατεργασία βαμμένων δερμάτινων ειδών. // 1. Η παρουσία των αμινών που αναφέρονται ανωτέρω στο τμήμα Α εξακριβώνεται πειραματικά με την επίσημη γερμανική αναλυτική μέθοδο «Untersuchung von Bedarfsgegenstanden - Nachweis der Verwendung bestimmter Azofarbstoffe aus textilen Bedarfsgegenstδnden» που δημοσιεύθηκε στο «Amtliche Sammlung von Untersuchungsverfahren nach § 35 des Lebensmittel- und Bedarfsgegenstandegesetzes, Gliederungsnummer B 82.02-2, Januar 1998 1)».

2. Η παρουσία των αμινών που αναφέρονται στο τμήμα Α ανωτέρω εξακριβώνεται πειραματικά με την επίσημη γερμανική αναλυτική μέθοδο «Untersuchung von Bedarfsgegenstanden - Nachweis der Verwendung bestimmter Azofarbstoffe aus Polyesterfasern Bedarfsgegenstδnden» που δημοσιεύθηκε στο «Amtliche Sammlung von Untersuchungsverfahren nach § 35 des Lebensmittel- und Bedarfsgegenstandegesetzes, Gliederungsnummer B 82.02-4, Januar 1998 1)».

3. Η παρουσία των αμινών που αναφέρονται στο τμήμα Α ανωτέρω εξακριβώνεται πειραματικά με την επίσημη γερμανική αναλυτική μέθοδο «Untersuchung von Bedarfsgegenstanden - Nachweis bestimmter Azofarbstoffe in Leder» που δημοσιεύθηκε στο «Amtliche Sammlung von Untersuchungsverfahren nach § 35 des Lebensmittel- und Bedarfsgegenstandegesetzes, Gliederungsnummer B 82.02-3, Mδrz 1997 1)».

1) Μπορούν να ζητηθούν από τις εκδόσεις Beuth ΕΠΕ, στο Βερολίνο και την Κολωνία.